钦定古今图书集成/历象汇编/岁功典/第026卷 > 《直隶志书》〈各省风俗同者不载〉 > 宛平县
## 钦定古今图书集成/历象汇编/岁功典/第026卷 > 《直隶志书》〈各省风俗同者不载〉 > 宛平县

正月八日至十六日，商贾于市，集灯花百货、珠石罗
绮、古今异物，贵贱杂遝贸易，曰“灯市。”旧在东华门外
灯市街，今散置正阳门外花儿市、菜市、琉璃厂店诸
处，惟猪市口南为盛。元宵前后，金吾弛禁，赏灯夜饮，
火树银花，星桥铁锁，殆古之遗风云。民间击太平鼓，
跳百索，耍月明和尚男妇率于是夕结伴游行，亲邻
相过，从至城门下摸钉儿，过津梁，曰“走桥儿。”数日中，
有以诗词隐语粘于屋壁，令人破其谜，曰“商灯。”至夜，
各家以小盏点灯，遍散井灶门户砧石，曰“散灯。”